Document ID: 31993D0418

ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιουλίου 1993 για μέτρα προστασίας όσον αφορά τον αφθώδη πυρετό στη Ρωσία
(93/418/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 19,
Εκτιμώντας:
ότι η απόφαση 93/242/ΕΟΚ της Επιτροπής (3), όπως τροποποιήθηκε τελευταία από την απόφαση 93/397/ΕΟΚ (4), περί της εισαγωγής στην Κοινότητα ορισμένων ζώντων ζώων και των προϊόντων τους από ορισμένες ευρωπαϊκές χώρες σε συνάρτηση με τον αφθώδη πυρετό, προβλέπει την απαγόρευση των εισαγωγών ζώντων ζώων, νωπών κρεάτων και ορισμένων προϊόντων κρέατος από είδη που είναι δυνατόν να προσβληθούν και προέρχονται από χώρες, οι οποίες δεν έχουν παράσχει ορισμένες πρόσθετες εγγυήσεις-
ότι επιβεβαιώθηκε η παρουσία κρουσμάτων αφθώδους πυρετού στη Ρωσία-
ότι η παρουσία του αφθώδους πυρετού στη Ρωσία παρουσιάζει σοβαρή απειλή για τις ανάγκες των κρατών μελών, λόγω των συναλλαγών ορισμένων ζωικών προϊόντων-
ότι είναι, ως εκ τούτου, αναγκαία η εφαρμογή απαγόρευσης στις εισαγωγές προϊόντων ειδών που είναι δυνατόν να προσβληθούν από τη Ρωσία, με εξαίρεση τα κατεργασμένα δέρματα-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη δεν επιτρέπουν την εισαγωγή προϊόντων από βοοειδή, αιγοπρόβατα, χοίρους και άλλα δίχηλα ζώα που δεν αναφέρονται στα άρθρα 3 και 4 της απόφασης 93/242/ΕΟΚ και τα οποία κατάγονται από την επικράτεια της Ρωσίας.
2. Η απαγόρευση που αναφέρεται στην παράγραφο 1 δεν ισχύει για δέρματα τα οποία υποβλήθηκαν σε μία από τις ακόλουθες επεξεργασίες:
- αλατίσθηκαν επί επτά ημέρες με θαλασσινό αλάτι στο οποίο προστέθηκε 2 % ανθρακικό νάτριο, ή
- μία πρώτη επεξεργασία των δερμάτων με άσβεστο σε ph 12 έως 13 για μία ημέρα (οκτώ έως δέκα ώρες) και στη συνέχεια εξουδετέρωσης της ασβέστου και νέα επεξεργασία με οξύ σε ph 1 έως 3 για μία ημέρα (οκτώ έως δέκα ώρες).
Λαμβάνεται φροντίδα ώστε να γίνεται πραγματικός διαχωρισμός μεταξύ κατεργασμένων και ακατέργαστων δερμάτων για την αποφυγή νέας μόλυνσης.
3. Τα κράτη μέλη μεριμνούν ώστε στα πιστοποιητικά που συνοδεύουν τα δέρματα και πρέπει να σταλούν από τη Ρωσία, να αναγράφονται οι ακόλουθες ενδέιξεις:
"Δέρματα σύμφωνα με την απόφαση της Επιτροπής 90/418/ΕΟΚ της 28ης Ιουλίου 1993 για μέτρα προστασίας όσον αφορά τον αφθώδη πυρετό στη Ρωσία."
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Ιουλίου 1993.

Labels: 3
17
18
6